**SERTIFICĒŠANAS SHĒMA BŪVSPECIĀLISTU KOMPETENCES NOVĒRTĒŠANAI UN PATSTĀVĪGĀS PRAKSES UZRAUDZĪBAI BŪVEKSPERTĪZES SPECIALITĀTĒ**

1. **Mērķis**
   1. Sertificēšanas shēma paredz kārtību, kādā Būvniecības valsts kontroles biroja (turpmāk - Birojs) Būvspeciālistu sertificēšanas nodaļa (turpmāk – BSN) veic būvspeciālistu sertificēšanu būvekspertīzes specialitātē atbilstoši Ministru kabineta 2018 .gada 20. marta noteikumiem Nr. 169 „Būvspeciālistu kompetences novērtēšanas un patstāvīgās prakses uzraudzības noteikumi” (turpmāk – MK noteikumi Nr. 169) (skat. 1.1. pielikumu).
   2. Sertificēšanas shēmā atbilstoši standarta LVS EN ISO/IEC 17024:2012 prasībām noteikta kārtība pretendentu iesniegtās dokumentācijas pieņemšanai, kandidāta atbilstības novērtēšanai (pieteikuma atbilstības pārbaude, kandidāta eksaminācija), lēmuma pieņemšanai par kandidāta atbilstību vai neatbilstību sertifikācijas prasībām, sertifikātu izsniegšanai un reģistrēšanai, sertificēto būvspeciālistu patstāvīgās prakses uzraudzībai, sertifikāta darbības apturēšanai, anulēšanai un atjaunošanai.
2. **Termini un definīcijas**
   1. Sertificēšanas shēmā piemēroti Būvniecības likumā un standartā LVS EN ISO/IEC 17024:2012 “*Atbilstības novērtēšana. Vispārīgās prasības personu sertificēšanas institūcijām*” norādītie termini un definīcijas:
      1. Būvspeciālists – persona, kas ieguvusi patstāvīgas prakses tiesības arhitektūras, būvniecības vai elektroenerģētikas jomā reglamentētās profesijās (Būvniecības likuma 13. pants).
      2. Pretendents – persona, kas ir iesniegusi pieteikumu pielaišanai sertifikācijas procesā (standarts LVS EN ISO/IEC 17024:2012).
      3. Kandidāts – pretendents, kurš izpildījis konkrētus priekšnoteikumus un ir pielaists sertifikācijas procesam (standarts LVS EN ISO/IEC 17024:2012).
      4. Sertifikācijas process – sertifikācijas institūcijas darbības, ieskaitot pieteikuma izskatīšanu, novērtēšanu, lēmuma pieņemšanu par sertifikāciju, atkārtotu sertifikāciju, sertifikātu un logo/marķējuma lietošanu, ar kurām nosaka, ka persona izpilda sertifikācijas prasības (standarts LVS EN ISO/IEC 17024:2012).
      5. Sertifikācijas prasības – konkrētu prasību kopums, ieskaitot shēmas prasības, kuras ir jāizpilda, lai iegūtu vai uzturētu sertifikāciju (standarts LVS EN ISO/IEC 17024:2012).
      6. Sertifikāts – sertifikācijas institūcijas izsniegts dokuments, kas apliecina, ka minētā persona ir izpildījusi sertifikācijas prasības (standarts LVS EN ISO/IEC 17024:2012).
      7. Kompetence – spējas izmantot zināšanas un prasmes, lai sasniegtu paredzētos rezultātus (standarts LVS EN ISO/IEC 17024).
      8. Sertifikācijas shēma – kompetence un citas prasības, kas ir attiecināmas uz konkrētām profesionālām vai personu kvalifikācijas kategorijām (standarts LVS EN ISO/IEC 17024:2012).
      9. Novērtēšana – process, kas novērtē personas spējas izpildīt sertifikācijas shēmas prasības (standarts LVS EN ISO/IEC 17024:2012).
      10. Eksāmens – mehānisms, kas ir daļa no novērtēšanas, kurā novērtē kandidāta kompetenci ar vienu vai vairākiem līdzekļiem, tādiem kā rakstisks, mutisks, praktiska nodarbība un novērojums, kā tas ir definēts sertifikācijas shēmā (standarts LVS EN ISO/IEC 17024:2012).
      11. Eksaminētājs – persona, kas kompetenta vadīt un skaitliski vērtēt eksāmenu, kur tas prasa profesionālus vērtējumus (standarts LVS EN ISO/IEC 17024:2012).
      12. Apelācija – pretendenta, kandidāta vai sertificētas personas lūgums pārskatīt jebkuru lēmumu, kuru ir pieņēmusi sertifikācijas institūcija attiecībā uz viņa(as) vēlamo sertifikācijas statusu (standarts LVS EN ISO/IEC 17024:2012).
      13. Sūdzība – organizācijas vai indivīda neapmierinātības izpausme sertifikācijas institūcijai attiecībā uz tās vai sertificētās personas darbībām (standarts LVS EN ISO/IEC 17024:2012).
      14. Uzraudzība – sertificētas personas profesionālās darbības periodiska uzraudzība visā sertifikācijas periodā, lai nodrošinātu nepārtrauktu atbilstību sertifikācijas shēmai (standarts LVS EN ISO/IEC 17024:2012).

**Formas:**

* Forma Nr.1: Sertifikāts

1. **Sertificēšanas darbības sfēras**
   1. BSN veic būvspeciālistu kompetences novērtēšanu un patstāvīgās prakses uzraudzību būvprojektu un būvju ekspertīzes specialitātēs šādās darbības sfērās (skat. 1.tabulu):
2. tabula

|  |  |  |
| --- | --- | --- |
| **Nr.p.k** | **Darbības sfēra** | **Piezīmes** |
| **1** | **2** | **3** |
| 1 | Būvprojektu arhitektūras risinājumu ekspertīze | Būvprojektu arhitektūras risinājumu ekspertīzē sertificētais būvspeciālists normatīvajos aktos noteiktajos gadījumos var veikt arī atsevišķu inženierbūvju būvprojektos iekļauto arhitektūras risinājumu un ugunsdrošības risinājumu ekspertīzi, kā arī būvniecības tāmju, ugunsdrošības risinājumu ekspertīzi, kā arī ugunsdrošības pasākumu pārskata un darbu organizēšanas projekta ekspertīzi. |
| 2 | Ēku konstrukciju būvprojektu ekspertīze | Būvspeciālists var veikt arī atbilstošo būvju ekspertīzi. |
| Būvprojektu konstrukciju ekspertīzē sertificētais būvspeciālists normatīvajos aktos noteiktajos gadījumos var veikt arī būvniecības tāmju, ugunsdrošības risinājumu ekspertīzi, kā arī ugunsdrošības pasākumu pārskata un darbu organizēšanas projekta ekspertīzi. |
| 3 | Ceļu būvprojektu ekspertīze | Būvspeciālists var veikt arī atbilstošo būvju ekspertīzi. |
| 4 | Tiltu būvprojektu ekspertīze |
| 5 | Ūdensapgādes un kanalizācijas sistēmu būvprojektu ekspertīze, ieskaitot ugunsdzēsības sistēmas |
| 6 | Siltumapgādes, ventilācijas un gaisa kondicionēšanas sistēmu būvprojektu ekspertīze | Apkures sistēmas, ventilācijas sistēmas, gaisa kondicionēšanas sistēmas, ēku dzesēšanas sistēmas, dūmu aizsardzības, dūmu un karstuma izvades sistēmas, siltummehānika/siltumapgādes avoti (tajā skaitā biomasas apkures sistēmas, saules kolektoru sistēmas, ģeotermiskās sistēmas un siltumsūkņi), siltumtīkli. |
| Būvspeciālists var veikt arī atbilstošo būvju ekspertīzi. |
| 7 | Saldēšanas sistēmu būvprojektu ekspertīze | Sistēmas, kas nodrošina zemu temperatūru tehnoloģiskos procesus pārtikas, medicīnas, ķīmiskajā rūpniecībā, lauksaimniecības, zivsaimniecības un pārtikas produktu ražošanā, uzglabāšanā (tai skaitā visu lielumu stacionārās un pārvietojamās saldēšanas sistēmas, ieskaitot kompresorus-siltumsūkņus, kompresoru stacijas saldēšanas sistēmās, saldēšanas kameras, noliktavas un saldētavas. |
| Būvspeciālists var veikt arī atbilstošo būvju ekspertīzi. |
| 8 | Sadales un lietotāju gāzes apgādes sistēmu būvprojektu ekspertīze | Gāzes transportēšanas, sadales un lietotāja gāzes apgādes sistēmas ar spiedienu līdz 1,6 MPa (16 bar). |
| Būvspeciālists var veikt arī atbilstošo būvju ekspertīzi. |
| 9 | Pārvades gāzes un naftas apgādes sistēmu būvprojektu ekspertīze | Gāzes un naftas transportēšanas un glabāšanas sistēmas ar spiedienu, augstāku par 1,6 MPa (16 bar). |
| Būvspeciālists var veikt arī atbilstošo būvju ekspertīzi. |
| 10 | Meliorācijas sistēmu būvprojektu ekspertīze | Būvspeciālists var veikt arī atbilstošo būvju ekspertīzi. |
| 11 | Hidrotehnisko būvju būvprojektu ekspertīze | Būvspeciālists var veikt arī atbilstošo būvju ekspertīzi. |
| 12 | Ostu un jūras hidrotehnisko būvju būvprojektu ekspertīze | Būvspeciālists var veikt arī atbilstošo būvju ekspertīzi. |
| 13 | Elektroietaišu būvprojektu ekspertīze | Elektroietaišu būvprojektu ekspertīzes un elektroietaišu ekspertīzes darbības sfērās norādāms spriegums, kādā personai ir atbilstoša pieredze, – līdz 1 kilovoltam, no 1 līdz 35 kilovoltiem un virs 110 kilovoltiem. Minētajās darbības sfērās ietilpst automātisko ugunsaizsardzības, ugunsdzēsības sistēmu automātikas un vadības daļas un automātisku ugunsaizsardzības sistēmu – ugunsgrēka atklāšanas un trauksmes signalizācijas sistēmu, balss ugunsgrēka izziņošanas sistēmu, dūmu aizsardzības sistēmu un centralizētas izziņošanas sistēmu ekspertīze. |
| Būvspeciālists var veikt arī atbilstošo būvju ekspertīzi. |
| 14 | Dzelzceļa sliežu ceļu būvprojektu ekspertīze | Būvspeciālists var veikt arī dzelzceļa signalizācijas sistēmu un dzelzceļa kontakttīklu būvprojektu ekspertīzi. |
| Būvspeciālists var veikt arī atbilstošo būvju ekspertīzi. |
| 15 | Elektronisko sakaru sistēmu un tīklu būvprojektu ekspertīze | Elektronisko sakaru sistēmu un tīklu būvprojektu ekspertīzes darbības sfērā ietilpst automātisku ugunsaizsardzības sistēmu – ugunsgrēka atklāšanas un trauksmes signalizācijas sistēmu un balss ugunsgrēka izziņošanas sistēmu, kā arī automātisko ugunsaizsardzības un ugunsdzēsības sistēmu automātikas un vadības daļas– būvprojektu ekspertīze. |
| Būvspeciālists var veikt arī atbilstošo būvju ekspertīzi. |
| 16 | Ēku ekspertīze |  |
| 17 | Ceļu ekspertīze |
| 18 | Tiltu ekspertīze |
| 19 | Ūdensapgādes un kanalizācijas sistēmu ekspertīze |
| 20 | Siltumapgādes, ventilācijas un gaisa kondicionēšanas sistēmu ekspertīze | Apkures sistēmas, ventilācijas sistēmas, gaisa kondicionēšanas sistēmas, ēku dzesēšanas sistēmas, dūmu aizsardzības, dūmu un karstuma izvades sistēmas, siltummehānika/siltumapgādes avoti (tajā skaitā biomasas apkures sistēmas, saules kolektoru sistēmas, ģeotermiskās sistēmas un siltumsūkņi), siltumtīkli. |
| 21 | Saldēšanas sistēmu ekspertīze | Sistēmas, kas nodrošina zemu temperatūru tehnoloģiskos procesus pārtikas, medicīnas, ķīmiskajā rūpniecībā, lauksaimniecības, zivsaimniecības un pārtikas produktu ražošanā, uzglabāšanā (tai skaitā visu lielumu stacionārās un pārvietojamās saldēšanas sistēmas, ieskaitot kompresorus-siltumsūkņus, kompresoru stacijas saldēšanas sistēmās, saldēšanas kameras, noliktavas un saldētavas). |
| 22 | Sadales un lietotāju gāzes apgādes sistēmu ekspertīze | Gāzes transportēšanas, sadales un lietotāja gāzes apgādes sistēmas ar spiedienu līdz 1,6 MPa (16 bar). |
| 23 | Pārvades gāzes un naftas apgādes sistēmu ekspertīze | Gāzes un naftas transportēšanas un glabāšanas sistēmas ar spiedienu, augstāku par 1,6 MPa (16 bar). |
| 24 | Meliorācijas sistēmu ekspertīze |  |
| 25 | Hidrotehnisko būvju ekspertīze |  |
| 26 | Ostu un jūras hidrotehnisko būvju ekspertīze |  |
| 27 | Elektroietaišu ekspertīze | Elektroietaišu ekspertīzes darbības sfērās norādāms spriegums, kādā personai ir atbilstoša pieredze, – līdz 1 kilovoltam, no 1 līdz 35 kilovoltiem un virs 110 kilovoltiem. Minētajās darbības sfērās ietilpst automātisko ugunsaizsardzības, ugunsdzēsības sistēmu automātikas un vadības daļas un automātisku ugunsaizsardzības sistēmu – ugunsgrēka atklāšanas un trauksmes signalizācijas sistēmu, balss ugunsgrēka izziņošanas sistēmu, dūmu aizsardzības sistēmu un centralizētas izziņošanas sistēmu – ekspertīze. |
| 28 | Dzelzceļa sliežu ceļu ekspertīze | Būvspeciālists var veikt arī dzelzceļa signalizācijas sistēmu un dzelzceļa kontakttīklu ekspertīzi. |
| 29 | Elektronisko sakaru sistēmu un tīklu ekspertīze | Elektronisko sakaru sistēmu un tīklu ekspertīzes darbības sfērās ietilpst automātisku ugunsaizsardzības sistēmu – ugunsgrēka atklāšanas un trauksmes signalizācijas sistēmu un balss ugunsgrēka izziņošanas sistēmu, kā arī automātisko ugunsaizsardzības un ugunsdzēsības sistēmu automātikas un vadības daļas būvju ekspertīze. |

1. **Sertifikāta iegūšanai nepieciešamās kompetences prasības**
   1. Lai pretendētu uz būvspeciālista sertifikāta iegūšanu būvekspertīzes specialitātē 1. tabulā norādītajās darbības sfērās, pretendentam ir jāatbilst šādām kompetences prasībām:
      1. iegūta otrā līmeņa profesionālā augstākā izglītība būvinženiera vai saistītā inženierzinātnes profesijā, vai arhitekta profesijā (tikai būvprojektu arhitektūras risinājumu ekspertīzes darbības sfērā);
      2. iegūts būvspeciālista sertifikāts:
         1. projektēšanas specialitātē attiecīgajā darbības sfērā, pretendējot uz būvspeciālista sertifikāta iegūšanu būvprojekta ekspertīzes darbības sfērās;
         2. arhitektūras specialitātē, pretendējot uz būvspeciālista sertifikāta iegūšanu būvprojektu arhitektūras risinājumu ekspertīzes darbības sfērā;
         3. būvuzraudzības vai būvdarbu vadīšanas specialitātē attiecīgā darbības sfērā, pretendējot uz būvspeciālista sertifikāta iegūšanu būvju ekspertīzes darbības sfērās;
      3. patstāvīgās prakses tiesības pēc būvspeciālista sertifikāta iegūšanas arhitektūras, projektēšanas, būvdarbu vadīšanas vai būvuzraudzības specialitātes attiecīgajā darbības sfērā ir vismaz 7 gadi;
      4. pēdējos piecos gados būvspeciālistam nav konstatēti tādi profesionālās darbības un profesionālās ētikas pārkāpumi, par kuriem ir izteikti divi brīdinājumi vai apturēta būvspeciālista sertifikāta darbība, izņemot, ja būvspeciālista sertifikāta darbība ir bijusi apturēta par to, ka:
         1. būvspeciālists līdz BSN noteiktajam termiņam Būvspeciālistu reģistrā nav ievadījis informāciju par iepriekšējā kalendāra gadā apgūtajām profesionālās pilnveides programmām, semināriem un citiem kompetenci paaugstinošiem pasākumiem;
         2. būvspeciālists līdz BSN noteiktajam termiņam Būvspeciālistu reģistrā nav ievadījis informāciju par iepriekšējā kalendārā gadā veikto patstāvīgo praksi;
         3. būvspeciālists līdz BSN noteiktajam termiņam nav samaksājis patstāvīgās prakses uzraudzības gada maksu;
         4. būvspeciālists BSN noteiktajā termiņā nav sniedzis tās pieprasīto informāciju, kas nepieciešama būvspeciālista patstāvīgās prakses izvērtēšanai;
         5. būvspeciālists atkārtoti nav nokārtojis pārbaudi kompetenču, prasmju un zināšanu līmeņa novērtēšanai;
         6. būvspeciālists nav ieradies uz atkārtotu pārbaudi kompetenču, prasmju un zināšanu līmeņa novērtēšanai un nav paziņojis objektīvu neierašanās iemeslu;
         7. saņemta informācija no Valsts valodas centra, ka Latvijas Republikā profesionālo kvalifikāciju ieguvuša būvspeciālista valsts valodas lietojums neatbilst normatīvajos aktos noteiktajam valsts valodas zināšanu un prasmju līmenim.
      5. pēdējos 10 gados attiecīgajā darbības sfērā ir izstrādājis vismaz trīs trešās grupas būvju būvprojektus vai būvprojekta sadaļas, ja pretendents vēlas iegūt patstāvīgās prakses tiesības veikt ekspertīzes trešās grupas būvju būvprojektiem.
2. **Pieteikuma iesniegšanas un izskatīšanas kārtība**
   1. Lai pretendētu uz būvspeciālista sertifikāta saņemšanu, atkārtotu tā saņemšanu vai darbības sfēru papildināšanu būvekspertīzes specialitātē, pretendentam Būvniecības informācijas sistēmas (turpmāk – BIS) tīmekļvietnē ([www.bis.gov.lv](http://www.bis.gov.lv)):
      1. jāaizpilda tiešsaistes iesniegums;
      2. pretendējot uz tiesībām veikt ekspertīzes trešās grupas būvju būvprojektiem, būvspeciālistu reģistrā jāievada informācija, kas apliecina, ka būvspeciālists pēdējos 10 gados attiecīgajā darbības sfērā ir izstrādājis vismaz trīs trešās grupas būvju būvprojektus vai būvprojekta sadaļas, ja minētā informācija nav pieejama BIS būvspeciālistu reģistrā;
      3. būvspeciālistu reģistrā jāievada:
         1. informācija par izglītību, kas apliecina iegūto kvalifikāciju, un elektroniski pievieno izglītību apliecinoša dokumenta kopiju, ja minētā informācija nav pieejama būvspeciālistu reģistrā;
         2. darbu sarakstu par pēdējiem 7 gadiem sertifikātam atbilstošā jomā, specialitātē un darbības sfērā, kuru izpildē persona piedalījusies, vai informāciju par specialitātei un darbības sfērai atbilstošu patstāvīgo praksi, ja minētā informācija nav pieejama būvspeciālistu reģistrā.
   2. Pēc dokumentu saņemšanas BSN darbinieks pārbauda iesnieguma atbilstību Dokumenta juridiskā spēka likumam, kā arī to, vai iesniegto dokumentu apjoms atbilst 5.1. apakšpunktā noteiktajam:
      1. ja iesniegti visi nepieciešamie dokumenti, BSN darbinieks sagatavo sertifikācijas protokolu;
      2. ja visi nepieciešamie dokumenti nav iesniegti, informē pretendentu par nepieciešamību iesniegt iztrūkstošos dokumentus vai ievadīt trūkstošo informāciju.
   3. Praktiskās darba pieredzes vai patstāvīgās prakses izvērtēšanu veic vismaz viens BSN norīkots atbilstošās darbības sfēras būvspeciālists, novērtējot:
      1. pretendenta izglītības atbilstību 4.1.1. apakšpunktā noteiktajām prasībām;
      2. pretendenta patstāvīgās prakses atbilstību 4.1.3. un 4.1.5. apakšpunktā noteiktajām prasībām;
   4. Pēc dokumentu izvērtēšanas BSN piesaistītais eksperts attiecīgajās sertifikācijas protokola sadaļās ieraksta vērtējumu “atbilst” vai “neatbilst”.
      1. Ja pretendents neatbilst kādai no sertifikācijas prasībām, BSN atbilstoši Iesnieguma likumā noteiktajam termiņam pretendentam pieprasa papildu informāciju, nosūtot rakstisku pieprasījumu uz pretendenta norādīto adresi.
      2. Pēc papildu informācijas saņemšanas no pretendenta tiek veikta informācijas atkārtota izvērtēšana.
      3. Ja pēc atkārtotas dokumentu izvērtēšanas pretendents neatbilst kādai no 4.1. apakšpunktā noteiktajām prasībām, BSN vadītājs pieņem lēmumu par atteikumu uzaicināt pretendentu uz kompetences pārbaudi.
   5. Ja pretendents atbilst visām 4.1. apakšpunktā noteiktajām prasībām, BSN sagatavo uzaicinājumu pretendentam uz kompetences pārbaudi, norādot konkrētu norises laiku un vietu.
   6. BSN nosūta uzaicinājumu uz pretendenta norādīto adresi vai elektroniskā pasta adresi, ja tāda ir norādīta, kā arī informē pretendentu, sazinoties ar pretendentu telefoniski uz pretendenta norādīto kontakttālruni.
3. **Būvspeciālistu kompetences pārbaudes saturs** 
   1. Sākotnējā un atkārtotā būvspeciālistu kompetences pārbaude būvekspertīzes specialitātē tiek veikta, izmantojot testu kā kompetences novērtēšanas metodi, lai pārliecinātos ne tikai par pretendenta teorētiskajām zināšanām attiecībā uz būvekspertīzes normatīvo regulējumu, bet arī praktiskajām spējām par būvprojekta vai būves ekspertīzes atzinuma sagatavošanu, būvekspertīzes sastāvu, veikšanas kārtību, ierobežojumiem un atbildību.
   2. Testa saturs ir veidots, lai novērtētu:
      1. kandidāta spēju sagatavot objektīvu un pamatotu ekspertīzes atzinumu;
      2. kandidāta zināšanas par Latvijas Republikas esošajiem reglamentējošajiem tiesību aktiem un citām prasībām attiecībā uz būvekspertīzes darbības sfērām;
      3. kandidāta izpratni par būvekspertīzes praksi un būvniecības procesa konkrētiem riskiem un tehniskiem aspektiem;
      4. kandidāta zināšanas par testa, aprēķinu un mērījumu metodēm un to pielietojumu būvekspertīzes atzinuma sagatavošanā.
   3. Lai pārliecinātos par kandidāta zināšanām attiecībā uz ekspertīzes veikšanas pienākumiem, atbildību un ierobežojumiem saskaņā ar Būvniecības likuma un Vispārīgo būvnoteikumu prasībām, testa vispārīgā jeb teorētiskā sadaļa neatkarīgi no būvekspertīzes darbības sfērām ietver jautājumus par šādām tēmām:
      1. būvprojekta ekspertīzes mērķis saskaņā ar normatīvo aktu prasībām;
      2. būvei izvirzāmo prasību nodrošināšana atbilstoši Būvniecības likuma 9. panta prasībām;
      3. būvprojekta ekspertīzes veikšanas ierobežojumi;
      4. būvekspertīzes saturs un būvekspertīzes rezultātu uzglabāšana;
      5. būvekspertīzes izpildes termiņš, derīguma termiņš un uzglabāšanas ilgums;
      6. būvekspertīzes dokumentācija un būves ekspertīzes atzinuma mērķis;
      7. būvprojekta ekspertīzes veikšanai nepieciešamā dokumentācija.
   4. Lai pārliecinātos par kandidāta praktiskajām spējām attiecībā uz būvprojekta vai būves ekspertīzes atzinuma sagatavošanu atbilstoši būvekspertīzes specialitātei, tests ietver jautājumus par:
      1. ekspertīzes uzdevumu;
      2. ekspertīzes uzdevuma izpildi savas tiešās kompetences ietvaros;
      3. papildus izvirzītajiem ekspertīzes uzdevumiem;
      4. veicamajiem aprēķiniem, mērījumiem un testiem;
      5. piesaistīto apakšuzņēmēju pārvaldību attiecībā uz darbiem, par kuriem eksperts ir atbildīgs;
      6. ekspertīzes secinājumu un slēdzienu noformēšanu un turpmāko rīcību.
   5. Lai pārliecinātos par kandidāta atbilstību nozarē izvirzītajām kompetences prasībām, tests ietver gan slēgta, gan atvērta tipa jautājumus ar situāciju analīzes piemēriem, tādējādi izvērtējot kandidāta atbilstību noteiktiem vērtēšanas kritērijiem atbilstoši testa struktūrai un vērtēšanas sadaļai.
   6. Kompetences pārbaude tiek organizēta ne retāk kā reizi mēnesī, ja BSN ir saņemts vismaz viens pretendenta pieteikums.
   7. Eksaminācijas norises un rezultātu vērtēšanas kārtība ir noteikta apakšprocesā PP.BVS.Nr.3 “Kompetences pārbaude”.
4. **Lēmuma pieņemšana par būvspeciālista sertifikāciju un sertifikāta izsniegšana**
   1. BSN vadītājs iepazīstas ar eksaminācijas komisijas vērtējumu.
      1. Ja eksāmens ir nokārtots, BSN vadītājs 5 darba dienu laikā pieņem lēmumu par būvspeciālista sertifikāta piešķiršanu vai darbības sfēru pievienošanu.
      2. Ja eksāmens nav nokārtots, BSN vadītājs 5 darba dienu laikā pieņem lēmumu par kompetences novērtēšanas termiņa pagarināšanu ne mazāk kā uz vienu mēnesi un informē kandidātu par atkārtotu iespēju nokārtot pārbaudi, norādot eksaminācijas laiku un vietu.
      3. Ja kandidāts atkārtoti nav nokārtojis kompetences pārbaudi, BSN vadītājs 5 darba dienu laikā pieņem lēmumu par kandidāta kompetences neatbilstību.
      4. BSN vadītājs sagatavo lēmumu BIS Būvspeciālistu reģistrā un paraksta to ar drošu elektronisko parakstu. Lēmums automātiski tiek nosūtīts būvspeciālistam uz norādīto elektroniskā pasta adresi.
   2. Ja kandidāts objektīvu apstākļu dēļ nav ieradies uz kompetences pārbaudi, BSN 5 darba dienu laikā pieņem lēmumu par kompetences novērtēšanas termiņa pagarināšanu ne mazāk kā uz vienu mēnesi un informē kandidātu par atkārtotu iespēju nokārtot testu, norādot tā norises vietu un laiku.
   3. Personai ir tiesības pretendēt uz kompetences pārbaudi ne agrāk kā sešus mēnešus pēc lēmuma pieņemšanas par personas kompetences neatbilstību, aizpildot 5.1. apakšpunktā norādīto iesniegumu.
   4. Lēmumā par būvspeciālista sertifikāta piešķiršanu vai darbības sfēru pievienošanu tiek ietverta šāda informācija:
      1. BSN pilns nosaukums;
      2. lēmuma pieņemšanas datums un numurs;
      3. sertificētās personas vārds, uzvārds un personas kods;
      4. atsauce uz piemēroto normatīvo aktu un sertifikācijas shēmu;
      5. sertificēšanas joma, specialitāte un darbības sfēra;
      6. būvspeciālista sertifikāta reģistrācijas numurs būvspeciālistu reģistrā;
      7. darbības sfēras reģistrācijas numurs un pievienošanas datums;
      8. norāde, ka aktuālā informācija par būvspeciālista sertifikātu un darbības sfēru elektroniski pieejama BIS tīmekļvietnē ([www.bis.gov.lv](http://www.bis.gov.lv)).
   5. Pēc būvspeciālista rakstiska pieprasījuma saņemšanas BSN izsniedz sertifikātu papīra dokumenta formā, ko ar parakstu apliecina Biroja direktors un BSN amatpersona.
   6. Papīra dokumenta formas sertifikātā (skat. Forma Nr.1) norāda šādu informāciju:
      1. BSN pilnu nosaukumu;
      2. sertificēšanas jomu, specialitāti, reģistrācijas numuru būvspeciālistu reģistrā;
      3. sertificēšanas lēmuma datumu un numuru;
      4. atsauci uz piemēroto normatīvo aktu un sertifikācijas shēmu;
      5. sertificētās personas vārdu, uzvārdu un personas kodu;
      6. darbības sfēru un reģistrācijas numuru būvspeciālistu reģistrā;
      7. norādi, ka aktuālā informācija par būvspeciālista sertifikātu un darbības sfēru elektroniski pieejama BIS tīmekļvietnē ([www.bis.gov.lv](http://www.bis.gov.lv)).
   7. Pēc sertifikāta piešķiršanas būvspeciālistam ir pienākums:
      1. veikt patstāvīgo praksi saskaņā ar BSN apstiprināto profesionālās ētikas kodeksu;
      2. pastāvīgi uzturēt būvspeciālistu reģistrā aktuālu informāciju par apgūtajām profesionālās pilnveides programmām, semināriem un citiem kompetenci paaugstinošiem pasākumiem, norādot attiecīgā apliecinošā dokumenta izdošanas datumu, derīguma termiņu, izdevēju, profesionālās pilnveides mācību programmas vai pasākuma nosaukumu un apjomu, kā arī pievienot šo dokumentu elektroniski, ja minētā informācija nav pieejama būvspeciālistu reģistrā;
      3. sniegt BSN tās pieprasīto informāciju, kas nepieciešama būvspeciālista patstāvīgās prakses izvērtēšanai, ja saņemta sūdzība vai BSN rīcībā ir nonākusi cita informācija par būvspeciālista patstāvīgās prakses pārkāpumiem;
      4. būvspeciālistu reģistrā uzturēt aktuālu savu kontaktinformāciju;
      5. būvspeciālistu reģistrā ievadīt informāciju par izglītību, kas apliecina profesionālo kvalifikāciju, elektroniski pievienojot izglītību apliecinošu dokumentu, ja minētā informācija nav pieejama būvspeciālistu reģistrā;
      6. pastāvīgi uzturēt būvspeciālistu reģistrā aktuālu informāciju par veikto patstāvīgo praksi, norādot darba devēju, pasūtītāju, būvniecības lietas numuru (Latvijas Republikā veiktajiem darbiem), būves nosaukumu, ēkas galveno lietošanas veidu vai inženierbūves lietošanas veidu (saskaņā ar būvju klasifikāciju), būvniecības veidu, objekta adresi (ārpus Latvijas Republikas veiktajiem darbiem), būves grupu, darbu izpildes laiku, darbības sfēru, līdzdalības pakāpi, kā arī elektroniski pievienot šos darbus apliecinošus dokumentus, ja minētā informācija nav pieejama būvspeciālistu reģistrā;
      7. attiecībā uz akadēmisko darbu augstākās izglītības iestādē būvspeciālistu reģistrā ievadīt informāciju par akadēmiskā darba saturu un ilgumu un pievienot augstākās izglītības iestādes izziņu par veikto zinātniski pētniecisko un/ vai pedagoģisko darbu;
      8. līdz kārtējā gada 1. februārim samaksāt patstāvīgās prakses uzraudzības gada maksu;
      9. BSN noteiktajā termiņā nokārtot atkārtotu pārbaudi kompetenču, prasmju un zināšanu līmeņa novērtēšanai.
5. **Būvspeciālistu reģistrā ievietojamā informācija**
   1. BSN visus izsniegtos būvspeciālistu sertifikātus reģistrē būvspeciālistu reģistrā, kura dati tiek saglabāti un uzturēti BIS.
   2. Reģistrā iekļaujama šāda informācija:
      1. sertificēšanas shēmas 5.1.3. apakšpunktā minētā informācija;
      2. būvspeciālista kontaktinformācija;
      3. informatīva norāde, ja ārvalstīs iegūtā profesionālā kvalifikācija atzīta normatīvajos aktos par profesionālās kvalifikācijas atzīšanu noteiktajā kārtībā;
      4. informatīva norāde, ja persona ir īslaicīgo pakalpojumu sniedzējs;
      5. informatīva norāde par būvspeciālista praktisko pieredzi darbības sfērā;
      6. īslaicīgo pakalpojumu sniedzēja reģistrācijas termiņš;
      7. sertificēšanas shēmas 7.7.6. un 7.7.7. apakšpunktā minētā informācija;
      8. būvspeciālista sertifikāta piešķiršanas datums un numurs;
      9. sertificēšanas joma un specialitāte;
      10. darbības sfēras reģistrācijas numurs, nosaukums un pievienošanas datums;
      11. informācija par BSN pieņemtajiem lēmumiem un ar tiem saistītajiem dokumentiem attiecībā uz būvspeciālistu;
      12. brīdinājuma izteikšanas, būvspeciālista sertifikāta vai darbības sfēras apturēšanas vai anulēšanas pamatojums;
      13. datums, līdz kuram apturēta būvspeciālista sertifikāta vai tā sfēras darbība (ja piemērojams);
      14. datums, ar kuru atjaunota būvspeciālista sertifikāta vai darbības sfēras darbība (ja piemērojams);
      15. BSN nozīmētas atkārtotas kompetences pārbaudes veikšanas datums;
      16. norāde par tiesībām veikt ekspertīzes trešās grupas būvju būvprojektiem;
      17. būvspeciālista profesionālās pilnveides informācija;
      18. informācija par būvspeciālista izglītību;
      19. informācija par darba līgumu ar būvniecības kontroles institūcijām, ja būvspeciālists pilda būvinspektora, būvinspektora palīga vai arhitekta pienākumus.
6. **Būvspeciālistu patstāvīgās prakses pārbaudes apjoms**
   1. BSN patstāvīgās prakses uzraudzības ietvaros veic sertificēto būvspeciālistu plānoto un ārpuskārtas uzraudzību atbilstoši sākotnēji definētiem uzraudzības kritērijiem.
   2. Plānoto uzraudzību BSN veic vienu reizi piecos gados saskaņā ar “Sertificēto būvspeciālistu uzraudzības plānu”, katru gadu izlases veidā pārbaudot 20% no kopējā sertificēto būvspeciālistu skaita, tādējādi nodrošinot, ka piecu gadu laikā tiek pārbaudīts ikviens būvspeciālists.
      1. BIS tiek pārbaudīta būvspeciālista patstāvīgā prakse.
      2. BIS tiek pārbaudīta būvspeciālista iesniegtā informācija par izglītību un apgūtajām profesionālās pilnveides programmām vai citiem kompetenci paaugstinošiem pasākumiem sertifikātā norādītajā sfērā.
      3. BSN uzturētajos reģistros tiek pārbaudīta informācija par konstatētiem maznozīmīgiem pārkāpumiem.
      4. Plānveidīgi, uz risku analīzi balstoties, katru gadu tiek veikta padziļināta pārbaude vismaz 1% no kopējā būvspeciālistu skaita būvekspertīzes darbības sfērā atbilstoši šādiem definētajiem riskiem:
         1. būvspeciālisti, par kuriem BSN noteiktā periodā saņemta informācija vai sūdzības par iespējamiem profesionālās darbības pārkāpumiem;
         2. būvspeciālisti, kuri BIS nav uzrādījuši patstāvīgās prakses vai profesionālās pilnveides informāciju noteiktajā apjomā;
         3. būvspeciālisti, kuri 2 gadus nav praktizējuši būvekspertīzes specialitātē;
         4. būvspeciālisti, kuriem atjaunots būvekspertīzes sertifikāts pēc sekmīgi nokārtotas BSN noteiktās pārbaudes kompetenču, prasmju un zināšanu līmeņa novērtēšanai;
         5. būvspeciālisti, kuriem atjaunots būvekspertīzes sertifikāts, pamatojoties uz arhitekta prakses sertifikāta vai būvprakses sertifikāta atjaunošanu attiecīgajā darbības sfērā projektēšanas, būvdarbu vadīšanas vai būvuzraudzības specialitātē;
         6. būvspeciālisti, kuriem, veicot ekspertīzes padziļināto pārbaudi, atklātas būtiskas neatbilstības, kā rezultātā pieņemts lēmums par brīdinājuma izteikšanu;
         7. būvspeciālisti, kuriem, veicot ekspertīzes padziļināto pārbaudi, atklātas neatbilstības, kas nav saistītas ar būtiskiem normatīvo aktu prasību pārkāpumiem, taču nepieciešams pārliecināties, ka līdzīgas nepilnības netiks pieļautas atkārtoti.
      5. Pārbaude tiek veikta pēc nejaušības principa, izvēloties vismaz viena pārskata periodā veikto darbu padziļinātai izvērtēšanai par atbilstību normatīvo aktu prasībām, ietverot būtisko raksturlielumu aprēķinu pārbaudi.
   3. Ārpuskārtas uzraudzība tiek piemērota gadījumos, kad saņemta sūdzība vai BSN rīcībā nonākusi cita veida informācija par sertificētā būvspeciālista iespējamiem profesionālās darbības pārkāpumiem.
      1. Minētajos gadījumos, ja nepieciešams, BSN izvērtē sertificēto būvspeciālistu veikto būvprojektu un būvju ekspertīžu kvalitāti un atbilstību normatīvo aktu prasībām.
      2. Ārpuskārtas uzraudzības ietvaros informācijas pārbaudes kārtība ir analoga plānotās uzraudzības kārtībai.
   4. Patstāvīgās prakses uzraudzības kārtība ir noteikta apakšprocesā “PP.BVS.Nr.6 Patstāvīgās prakses uzraudzība”.
7. **Būvspeciālista sertifikāta darbības apturēšanas, anulēšanas, atjaunošanas un brīdinājuma izteikšanas kārtība**
   1. BSN, veicot būvspeciālista patstāvīgās prakses uzraudzību, var pieņemt lēmumu:
      1. par **brīdinājuma izteikšanu**:
         1. par pārkāpumu, kas saistīts ar BSN apstiprinātā profesionālās ētikas kodeksa neievērošanu;
         2. par labai profesionālai praksei, kā arī kompetencēm, prasmēm un zināšanām neatbilstošu rīcību;
         3. par pārkāpumu, kas saistīts ar būvniecību reglamentējošos normatīvajos aktos būvspeciālistam noteikto pienākumu nepildīšanu, nepienācīgu pildīšanu vai standartos noteikto prasību neievērošanu, ja tas nav radījis būtisku apdraudējumu cilvēka veselībai, dzīvībai vai videi.
      2. par pienākumu BSN noteiktajā termiņā kārtot **pārbaudi kompetenču, prasmju un zināšanu līmeņa novērtēšanai**:
         1. ja saņemta informācija par vairākiem maznozīmīgiem būvspeciālista profesionālās darbības pārkāpumiem, kas kopumā neietekmē būvekspertīzes kvalitāti;
         2. būvspeciālists divus gadus piecu gadu laikā nav praktizējis būvspeciālista sertifikātā norādītajā jomā un darbības sfērā;
         3. būvspeciālistam piecus gadus konkrētās sertificēšanas institūcijas, kas piešķīrusi būvprakses sertifikātu, noteiktajā apjomā nav bijuši kompetenci paaugstinoši pasākumi sertifikātā norādītajā jomā un darbības sfērā;
         4. ja būvspeciālistam brīdinājums par profesionālās darbības pārkāpumiem piecu gadu laikā izteikts divas reizes.
      3. par būvprakses sertifikāta darbības sfēras **apturēšanu uz laiku:**
         1. ja BSN rīcībā ir informācija, ka prokurors ir pieņēmis lēmumu saukt pie kriminālatbildības būvspeciālistu par noziedzīga nodarījuma izdarīšanu būvniecības jomā saskaņā ar MK noteikumu Nr. 169 3. pielikumu;
         2. sertificēšanas shēmas 4.1.4.1.- 4.1.4.6. apakšpunktā noteiktajos gadījumos;
         3. saņemts būvspeciālista iesniegums par būvspeciālista sertifikāta darbības apturēšanu;
         4. būvspeciālistam apturēts arhitekta prakses sertifikāts vai būvprakses sertifikāts attiecīgajā darbības sfērā projektēšanas, būvdarbu vadīšanas vai būvuzraudzības specialitātē 10.1.3.1.-10.1.3.3. apakšpunktā noteiktajos gadījumos;
         5. sertificēšanas shēmas 4.1.4.7. apakšpunktā noteiktajā gadījumā.
      4. par būvprakses sertifikāta darbības sfēras **apturēšanu uz laiku no trim mēnešiem līdz 10 gadiem**:
         1. būvspeciālists apzināti sniedzis nepatiesas ziņas;
         2. nav konstatējami pierādījumi, ka būvspeciālists pats izpildījis darbus, par kuriem viņš parakstījies kā atbildīgais būvspeciālists;
         3. būvspeciālistam nākamo divu gadu laikā pēc sekmīgas atkārtotas kompetences pārbaudes nokārtošanas 10.1.2. apakšpunktā noteiktajos gadījumos piemērots vismaz viens brīdinājums;
         4. būvspeciālists nav izpildījis būvniecību reglamentējošajos normatīvajos aktos noteikto prasību par neatkarības ievērošanu;
         5. būvspeciālists ir nepamatoti sniedzis pozitīvu vai negatīvu ekspertīzes atzinumu;
         6. būvspeciālists nav izpildījis būvniecību reglamentējošajos normatīvajos aktos noteikto prasību dokumentēt ekspertīzes veikšanas gaitu un glabāt ekspertīzes dokumentāciju;
         7. būvspeciālistam saskaņā ar 10.1.4. apakšpunktu apturēts arhitekta prakses sertifikāts vai būvprakses sertifikāts darbības sfērā projektēšanas, būvdarbu vadīšanas vai būvuzraudzības specialitātē;
         8. būvspeciālists ir veicis darbības savas patstāvīgās prakses ietvaros, kas varēja būtiski apdraudēt cilvēka veselību, dzīvību vai vidi.
      5. par būvekspertīzes sertifikāta darbības **apturēšanu visās darbības sfērās**, ja:
         1. saskaņā ar sertificēšanas shēmas 10.1.3. apakšpunktu konstatēti pārkāpumi būvekspertīzes specialitātē;
         2. saskaņā ar sertificēšanas shēmas 10.1.4. apakšpunktu apturēts arhitekta prakses sertifikāts vai būvprakses sertifikāta darbības sfērā projektēšanas, būvdarbu vadīšanas vai būvuzraudzības specialitātē.
      6. par būvprakses sertifikātā norādītās darbības sfēras **anulēšanu**:
         1. saņemts būvspeciālista iesniegums par būvprakses sertifikāta darbības sfēras anulēšanu;
         2. būvspeciālists apzināti sniedzis nepatiesas ziņas, kas bija par pamatu lēmuma pieņemšanai par sertifikāta vai darbības sfēras piešķiršanu;
         3. spēkā stājies prokurora priekšraksts par sodu vai tiesas spriedums, ar kuru būvspeciālists sodīts par noziedzīgu nodarījumu būvniecības jomā saskaņā ar MK noteikumu Nr. 169 3. pielikumu;
         4. būvspeciālistam saskaņā ar sertificēšanas shēmas 10.1.3.2. - 10.1.3.5. apakšpunktu vairāk nekā četrus gadus pēdējo piecu gadu laikā ir bijusi apturēta būvprakses sertifikāta darbības sfēra būvuzraudzības specialitātē;
         5. būvspeciālistam anulēts arhitekta prakses sertifikāts vai būvprakses sertifikāta kāda no attiecīgajām darbības sfērām projektēšanas, būvdarbu vadīšanas vai būvuzraudzības specialitātē.
      7. par būvprakses sertifikātā norādītās darbības sfēras **atjaunošanu**:
         1. saņemts būvspeciālista iesniegums par būvprakses sertifikāta darbības sfēras atjaunošanu, ja tas apturēts, pamatojoties uz 10.1.3.6. apakšpunktu;
         2. būvspeciālists ir ievadījis BIS reģistrā informāciju par kalendārā gadā veikto patstāvīgo praksi un apgūto profesionālās pilnveides programmu;
         3. būvspeciālists ir samaksājis patstāvīgās prakses uzraudzības gada maksu;
         4. būvspeciālists ir sekmīgi nokārtojis 10.1.3.5. apakšpunktā noteikto kompetences pārbaudi;
         5. būvspeciālists ir iesniedzis BSN tās pieprasīto informāciju, kas nepieciešama būvspeciālista patstāvīgās prakses izvērtēšanai, nepieciešamajā apjomā un sūdzības izskatīšanas procesā nav konstatēti tādi profesionālās darbības pārkāpumi, ar kuriem saskaņā būvspeciālista sertifikāta darbība ir jāaptur vai jāanulē;
         6. būvspeciālistam atjaunota arhitekta prakses sertifikāta vai būvprakses sertifikāta darbība attiecīgajā darbības sfērā projektēšanas, būvdarbu vadīšanas vai būvuzraudzības specialitātē saskaņā ar 10.1.4.7. apakšpunktu;
         7. stājies spēkā attaisnojošs spriedums attiecībā uz būvspeciālistu vai lēmums par kriminālprocesa izbeigšanu, ja sertifikāts vai darbības sfēra bija apturēta saskaņā ar 10.1.3.1.apakšpunktu.
         8. BSN var pieņemt lēmumu par būvekspertīzes specialitātes darbības sfēras atjaunošanu piecus gadus pēc arhitekta prakses sertifikāta vai būvprakses sertifikāta attiecīgās darbības sfēras projektēšanas, būvdarbu vadīšanas vai būvuzraudzības specialitātē atjaunošanas, ja tā bijusi apturēta saskaņā ar 10.1.4.1., 10.1.4.2., 10.1.4.3., 10.1.4.4. vai 10.1.4.7. apakšpunktu.
      8. Pieņemto lēmumu BSN vadītājs paraksta ar drošu elektronisko parakstu un reģistrē BIS attiecīgajā lēmumu sadaļā.
      9. BSN pieņemtos lēmumus attiecībā uz būvspeciālistu kompetences novērtēšanu un patstāvīgās prakses uzraudzību būvekspertīzes specialitātē var apstrīdēt un pārsūdzēt Biroja nolikumā noteiktajā kārtībā.
8. **Sūdzību un apelāciju izskatīšana** 
   1. Sūdzību un apelāciju saņemšanas un izskatīšanas kārtība attiecībā uz būvspeciālista profesionālās darbības un profesionālās ētikas pārkāpumiem, kā arī sertifikācijas pakalpojuma sniegšanas kārtību vai sertifikācijas procesā iesaistītā personāla rīcību ir noteikta apakšprocesā “PP.BVS.Nr.5 Sūdzību izskatīšana un lēmumu apstrīdēšana”.
   2. BSN pieņemtos lēmumus attiecībā uz būvspeciālistu kompetences novērtēšanu un patstāvīgās prakses uzraudzību būvekspertīzes specialitātē var apstrīdēt un pārsūdzēt Biroja nolikumā noteiktajā kārtībā.
   3. Biroja pieņemtos lēmumus var apstrīdēt un pārsūdzēt Administratīvā procesa likumā noteiktajā kārtībā.
9. **Sertificēšanas pakalpojumu maksas apmērs, maksāšanas un saņemto līdzekļu izmantošanas kārtība**
   1. Sertificēšanas pakalpojumu maksa sastāv no:
      1. maksas par pirmreizējo kompetences novērtēšanu būvspeciālista sertifikāta saņemšanai 150 EUR apmērā;
      2. patstāvīgās prakses uzraudzības gada maksas 213 EUR apmērā;
      3. maksas par papildu sertificēšanas pakalpojumiem 308 EUR apmērā attiecībā uz atkārtotu kompetenču, prasmju un zināšanu līmeņa novērtēšanu 10.1.2. apakšpunktā noteiktajos gadījumos.
   2. Par sertificēšanas pakalpojumiem saņemtos līdzekļus BSN izmanto kompetences novērtēšanas procesa un būvspeciālistu patstāvīgās prakses uzraudzības nodrošināšanai.

|  |  |  |
| --- | --- | --- |
| **Versija** | **Izmaiņu apraksts** | **Izmaiņu pamatojums** |
| Nr.6 | Liela apjoma izmaiņas saistībā ar grozījumiem MK noteikumos Nr.169. | Procesa pilnveidošana |

Procesa izstrādātājs:

Upmiņa, [28667405](tel:+371%2028667405)

[Kristine.Upmina@bvkb.gov.lv](mailto:Maija.Kavosa@bvkb.gov.lv)

DOKUMENTS IR PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

* 1. pielikums

